b'\n_START_ARTICLE_\nS. Albert Kivinen\n_START_PARAGRAPH_\nSeppo Kalevi Albert Kivinen (s. 19. lokakuuta 1933, Ikaalinen) on suomalainen filosofi ja filosofian tohtori, joka toimi Helsingin yliopiston filosofian laitoksessa dosenttina.\n_START_SECTION_\nHenkil\xc3\xb6historia\n_START_PARAGRAPH_\nKivinen v\xc3\xa4itteli 1977 Helsingin yliopistossa teoreettisesta filosofiasta. H\xc3\xa4n toimi Suomi-Mongolia -seuran puheenjohtajana 1970-luvun alkupuolella, Suomen Parapsykologisen tutkimusseuran johtokunnan j\xc3\xa4senen\xc3\xa4 vuosina 1972\xe2\x80\x931974 ja Transscendentaaliradiestesian Seuran sihteerin\xc3\xa4 vuosina 1974\xe2\x80\x931987. Skepsis ry:n puheenjohtajana h\xc3\xa4n toimi vuosina 1987\xe2\x80\x931989. _NEWLINE_Kivinen tunnetaan skeptikkona ja paranormaalien ilmi\xc3\xb6iden sek\xc3\xa4 okkultismin oppihistorian tuntijana._NEWLINE_S. Albert Kivinen on kirjoittanut kauhukertomuksia H. P. Lovecraftin luoman mytologian pohjalta sek\xc3\xa4 levytt\xc3\xa4nyt joukon poliittis-filosofisia lauluja yhteisty\xc3\xb6ss\xc3\xa4 muun muassa M. A. Nummisen kanssa.\n_START_SECTION_\nFilosofia\n_START_PARAGRAPH_\nS. Albert Kivinen on tutkinut ontologiaa, muun muassa universaalien ongelmaa. H\xc3\xa4n asettuu realistiselle kannalle ja kannattaa \xe2\x80\x9donttista kommunismia\xe2\x80\x9d, jonka h\xc3\xa4n tiivist\xc3\xa4\xc3\xa4 sanoin: \xe2\x80\x9dMaailmassa on monia yksil\xc3\xb6it\xc3\xa4. N\xc3\xa4ill\xc3\xa4 yksil\xc3\xb6ill\xc3\xa4 on erilaisia yhteisi\xc3\xa4 (ja erottavia) piirteit\xc3\xa4.\xe2\x80\x9d Kivisen mukaan onttinen kommunismi on terveen j\xc3\xa4rjen universaaliteoria, eik\xc3\xa4 sill\xc3\xa4 ole mit\xc3\xa4\xc3\xa4n tekemist\xc3\xa4 poliittisen kommunismin kanssa. My\xc3\xb6s mielen ja ruumiin ongelma on kiinnostanut Kivist\xc3\xa4._NEWLINE_Kivisen ajatteluun vaikuttaneita filosofeja ovat olleet muun muassa Aristoteles ja Cambridgen yliopiston filosofit Bertrand Russell, G. E. Moore ja C. D. Broad. N\xc3\xa4ist\xc3\xa4 viimeksi mainittu on Kivisen mukaan h\xc3\xa4nen lempifilosofinsa.'